Șofer mort în urma unei coliziuni între un autoturism și un autotren în localitatea Brăiești din Cornu Luncii (FOTO)
Un bărbat a murit în urma unei coliziuni între un autoturism și un autotren în localitatea Brăiești din comuna Cornu Luncii. La fata locului s-au deplasat pompierii militari, cu o autospecială pentru descarcerare și o ambulanță SMURD, cu sprijinul unui echipaj SAJ cu medic.
Echipajele de intervenție au identificat două victime, cei doi șoferi ai autovehiculelor, cea din autoturism fiind încarcerată.
Militarii au extras persoana încarcerata și au predat-o echipajului medical, însă din nefericire, medicul a declarat decesul victimei, un bărbat în vârstă de aproximativ 65 de ani.
Șoferul autotrenului a fost evaluat de către paramedicii SMURD, dar a refuzat transportul la o unitate spitalicească.